kardosdrur/scandi-wiki huggingface dataset:
America's Cup 1871

America's Cup 1871 var den anden sejlsportskonkurrence om America's Cup-trofæet. De forsvarende mestre, New York Yacht Club, var blevet udfordret af Royal Harwich Yacht Club fra England, og sejladsen blev afviklet som en match race-serie bedst af syv sejladser.

Amerikanerne stillede med båden Columbia, ejet af Franklin Osgood, mens englændernes båd var James Lloyd Ashburys Livonia. Konkurrencen blev afviklet i oktober 1871, og Columbia vandt de to første sejladser. Men båden blev beskadiget i den anden sejlads, og skaderne medførte at båden mistede masten i den tredje sejlads, som det engelske båd dermed vandt. Columbias plads som forsvarende båd blev derefter overtaget af Sappho, som vandt de efterfølgende to sejladser og dermed afgjorde serien med 4-1 til fordel for New York Yacht Club.

På flere måder gav 1871-udgaven af America's Cup en forsmag på mange af de juridiske kampe, som kom til at præge America's Cup for eftertiden. I 1870 blev den engelske udfordrer anført af James Lloyd Ashbury tvunget til ene båd at konkurrere mod hele 16 amerikanske både. Efter at have konsulteret sine advokater, insisterede Ashbury på at den engelske båd i 1871 kun skulle konkurrere mod én amerikansk båd. Amerikanerne accepterede imidlertid kun udfordringen på den betingelse, at de til hver dags sejlads kunne vælge en passende båd den pågældende morgen. Ashbury protesterede under stævnet over såvel resultatet af sejladserne som sejladskomiteen der lagde banen. Han klagede endvidere over amerikanernes dårlig sportsmandskab og insisterede på at han faktisk havde vundet trofæet.

Kilder / eksterne henvisninger 
 America's Cup – History 

1871
Sport i 1871
America's Cup 1876

America's Cup 1876 var den tredje sejlsportskonkurrence om America's Cup-trofæet. De forsvarende mestre, New York Yacht Club, var blevet udfordret af Royal Canadian Yacht Club fra Canada, og sejladsen blev afviklet som en match race-serie bedst af tre sejladser.

Amerikanerne stillede med båden Madeleine, mens canadiernes båd var Countess of Dufferin. Sejren gik til New York Yacht Club, der vandt matchen med 2-0.

Kilde/ekstern henvisning 
 America's Cup – History 

1876
Sport i 1876
Princess Royal Island

Princess Royal Island (2.251 km²) er en ø som ligger langs nordkysten af Britisk Columbia i Canada, nærmere bestemt på østsiden af Hecatestrædet. Øen, som er den fjerdestørste i Britisk Columbia, blev af kaptajn Charles Duncan i 1788 opkaldt efter hans fragtskib.

Princess Royal Island er en del af Great Bear Rainforest, som i dag regnes som verdens største urørte tempererede regnskov. Øen har stor biologisk diversitet, og er blandt andet kendt for sine hvide sortbjørne, den såkaldte kermodebjørn eller spøgelsesbjørn.

Øer i Britisk Columbia
America's Cup 1881

America's Cup 1881 var den fjerde sejlsportskonkurrence om America's Cup-trofæet. De forsvarende mestre, New York Yacht Club, var blevet udfordret af Bay of Quinte Yacht Club fra Canada, og sejladsen blev afviklet som en match race-serie bedst af tre sejladser. For første gang blev America's Cup afgjort i bådtypen slup.

Canadierne stillede med sluppen Atalanta, men udfordringen led under mangelfuld finansiering, og båden var ikke blevet bygget ordentligt færdig. Endvidere var transporten af båden fra Lake Ontario til New York City ikke blevet foretaget af en kompetent transportør. Til gengæld var new yorkerne bedre end nogensinde forberedt på et titelforsvar. Jernsluppen Mischief var blevet nøje udvalgt efter udtagelsessejladser mod tre andre både, og den vandt nemt konkurrencen med 2-0 i sejladser.

Kilde/ekstern henvisning 
 America's Cup – History 

1881
Sport i 1881
America's Cup 1885

America's Cup 1885 var den femte sejlsportskonkurrence om America's Cup-trofæet. De forsvarende mestre, New York Yacht Club, var blevet udfordret af Royal Yacht Squadron fra England, og sejladsen blev afviklet som en matchrace-serie bedst af tre sejladser.

Amerikanerne stillede med båden Puritan, der var en hybrid mellem en slup og en kutter, mens kutteren Genesta repræsenterede englænderne. Puritan vandt matchen med 2-0 i sejladser.

Kilde/ekstern henvisning 
 America's Cup – History 

1885
Sport i 1885
White russian

White Russian er en drink bestående af vodka, kahlúa og fløde serveret med is. Navnet skyldes indholdet af vodka, som ofte forbindes med Rusland.
 
White Russian er blevet nydt i flere film, herunder i kultfilmen The Big Lebowski, hvor Jeff Bridges spiller den evigt White Russian-drikkende The Dude.

See også 
 Black Russian

Referencer

Eksterne henvisninger 

Drinks
Cambridge Five

Cambridge Five (også kendt som Cambridge Four) var en sovjetisk-tro spionring bestående af Kim Philby, Guy Burgess, Donald Maclean og Anthony Blunt. Spionerne havde mødt hinanden da de studerede ved Cambridge University i 1930'erne, de havde alle i deres studietid været aktive kommunister, og med deres sovjetiske sympatier udførte de spionage for Sovjetunionen. Flere andre er blevet mistænkt for at have været med i spionringen, blandt andre John Cairncross og Victor Rothschild. I løbet af 1950'erne og 1960'erne blev de afsløret, og de fleste flygtede til det kommunistiske Sovjetunionen.

Film og bøger 
A Question of Attribution (dramatisering af Blunt sin tid som «Inspector of the Queen's Pictures»), An Englishman Abroad (dramatisering af Burgess ophold i Rusland), og  The Old Country (med en opfundet Philby-agtig spion i eksil), alle lavet af Alan Bennett
 Another Country (løst baseret på Guy Burgess' liv) af Julian Mitchell
 Tinker, Tailor, Soldier, Spy, af John le Carre, er løst baseret på det som skete omkring ”the Cambridge Five”.
 «A Perfect Spy», af John Le Carre (New York 1986). Dele af livet til karakteren Magnus Pym er baseret på Kim Philby liv.
 The Untouchable (novel) af John Banville. Karakteren Victor Maskell ser ud til at være en blanding af Anthony Blunt og poeten Louis Macneice.
 Cambridge Spies (BBC Drama) med  Toby Stephens som Kim Philby, Tom Hollander som Guy Burgess, Rupert Penry-Jones som Donald Maclean, og Samuel West som Anthony Blunt.
 Philby, Burgess and Maclean (TV-program), 1977 Granada Television drama-dokumentar med Derek Jacobi som Burgess
 Escape (TV show), drama-dokumentar om Philby, nylig vist på BBC Four
 «Blunt: the Fourth Man», TV-drama, med Anthony Hopkins som Guy Burgess og Ian Richardson som Anthony Blunt.
 «High Season» (1987, film) med karakteren «Sharp», flygtede fra England for ikke at blive afsløret som spion.

Se også 
 Portland-spionringen

Eksterne lenker
 The Cambridge Five at the Crime Library 

Spioner for Sovjetunionen
Spioner fra Storbritannien
Radio Norge

Radio Norge, tidligere Kanal 24 og Kanal 4, er en norsk kommerciel radiokanal, det vil sige, reklame-finansieret radiostation, der begyndte at sende på 1 januar 2004 under navnet Kanal 24. Hovedkontoret ligger i Fredrikstad, med distrikskontor i Oslo, Kristiansand og Tromsø. Radio Norge haver udenlandske korrespondenter i New York, London, Paris, Berlin og Rio de Janeiro.
 
Radio Norge sendt FM4-nettet indtil 2017 og nu via kabel, DAB og internet, den fjerde nationale transmissionsnet for FM-radio (de første tre hører til NRKs P1, P2 og P3), efter at P4 Radio Hele Norge havde licens til ti år. Kanalen har siden fødslen været omgivet af megen turbulens, og havde blandt andet ændret sit navn fra den oprindelige kanal 4 til kanal 24, lige før kanalen startet at sende. 21. April 2008 skiftede kanalen navn igen, denne gang til Radio Norge. Radio Norge udførte en profil forandring og fokuserer i øjeblikket på varieret musik de sidste fire årtier samt norske nyheder hver time og hver halve time om morgenen og eftermiddagen. Om aftenen går radiokanal mere i dybden på dagens nyheds billede med en femten minutters nyhedsudsendelser fra. 21,00 til ved midnat.
 
Radio Norge er 100% ejet af SBS Radio Norge, der købte radiostationen af TV 2 Norge i december 2007.
 
Efter de nye målemetoder til radiolytning, Portable People Meter blev indført i maj 2006, fik kanalen en stigning i lyttetal. Kanalen har i øjeblikket mellem 600 000 og 700 000 daglige lyttere.

Eksterne henvisninger 
 Radio Norges hjemmeside

Kanaler drevet af Radio Norge 
 Radio Rock
 Radio Soft 
 Kiss
 Norsk Pop
 Vinyl
 Topp 40

Etableret i 2004
Radiostationer fra Norge
Fredrikstad
Øjesø

Øjesø er en klarvandet lobeliesø i Ulstrup Sogn 9 km nordvest for Aars i det tidligere Års Herred i Himmerland, nu Vesthimmerlands Kommune i Region Nordjylland.

Søen ligger i Øjesø Plantage, der blev tilplantet med nåletræer i 1890'erne. Plantagen blev omkring 1916 udstykket i store sommerhusparceller. 1 km vest for Øjesø ligger den noget større Sjørup Sø.

Søen er på omkring 3 hektar og har en gennemsnitlig dybde på 1,3 m. Øjesø er en af Danmarks mest kalkfattige og uforurenede søer, men den er under stærk tilgroning med især tørvemosser, der på længere sigt vil omdanne den til en højmose. Denne udvikling kan ikke længere opleves ret mange steder i Danmark. Søen har ikke afløb og er nærmest delt i to, idet en kun 0,2 m dyb ryg går tværs over søen og ses bevokset, når vandstanden er lav.

I Øjesø findes en svindende bestand af Tvepibet Lobelie og en rørskov med Tagrør, Rørgræs og Almindelig Sumpstrå. Desuden findes Blåtop, Dusk-Fredløs, Lyse-Siv, Enkelt Pindsvineknop, Liden Soldug og Rundbladet Soldug.

I 1967 rejste Danmarks Naturfredningsforening en fredningssag for Øjesø og de nærmeste omgivelser, og 9 ha blev fredet i 1971, bl.a. for at forhindre udledning af spildevand fra sommerhusene.

Øjesø trinbræt 
Himmerlandsbanerne havde fra 1933 trinbræt ½ km vest for søen, men det blev nedlagt pga. manglende brug. I 2006 blev sporet fjernet, og Himmerlandsstien blev anlagt på det nedlagte banetracé.

Noter

Eksterne kilder/henvisninger 
 Danmarks Søer, Søerne i Nordjyllands og Viborg Amter, af Thorkild Høy m.fl. 
 fredninger.dk med link til fredningskendelsen

Lobeliesø
Fredede arealer i Danmark
Søer i Vesthimmerlands Kommune
Martin Ørnskov

Martin Ørnskov Nielsen (født 10. oktober 1985) er en tidligere professionel dansk fodboldspiller, der spillede på midtbanen for Lyngby Boldklub, Brøndby IF, Viking FK og Silkeborg IF.

Klubkarriere

Lyngby Boldklub 
Det blev den 20. juni 2016 offentliggjort, at Ørnskov havde skrevet under på en toårig kontrakt med Lyngby Boldklub gældende frem til sommeren 2018.

Den 4. juli 2018 skrev han under på en etårig forlængelse af sin kontrakt, således parterne havde papir på hinanden frem til sommeren 2019. Senere samme måned, den 25. juli, blev han udnævnt som ny anfører i klubben med Mathias Hebo som vicekaptajn, efter den nyudnævnte cheftræner Mark Strudal havde dergraderet Mathias Tauber fra posten som kaptajn i Lyngby Boldklub.

Karrierestop 
Den 21. august 2020 valgte Martin Ørnskov at stoppe sin karriere som professional fodboldspiller efter en hjernerystelse han pådrog sig i marts 2019.

Referencer

Eksterne henvisninger 
 

Fodboldspillere fra Danmark
Fodboldspillere fra Silkeborg IF
Fodboldspillere fra Viking FK
Fodboldspillere fra Brøndby IF
Fodboldspillere fra Lyngby Boldklub
Zlatan Court

Zlatan Court er en fodboldbane i bydelen Rosengård i Malmø i det sydlige Sverige, dedikeret fodboldspilleren Zlatan Ibrahimović.

Fodboldbanen indviedes den 8. oktober 2007 af Zlatan Ibrahimović, og ligger i den indergård ved Cronmans väg, hvor Zlatan plejede at spille fodbold under sin opvækst. Fodboldbanen er af typen five-a-side, og dets underlag består af genbrugte gymnastiksko. Banen er oplyst i mørkeperioder. Udover selve fodboldbanen omfatter Zlatan Court også et unikt boldplankeværk.

Ved indgangen til alægget gengives inskriptionen: "Här finns mitt hjärta. Här finns min historia. Här finns mitt spel. Ta det vidare. Zlatan". Zlatan Ibrahimovićs fødder er foreviget i et stjerneaftryk på jorden ved banen sammen med hans autograf. En gylden silhuet af Zlatan Ibrahimović pryder banens midtercirkel.

Anlæggets opførsel betaltes i fællesskab af det kommunale ejendomsselskab MKB, skoproducenten Nike og Zlatan Ibrahimović.

Kildehenvisninger

Eksterne henvisninger 
 Indslag i SVT om indvielsen af Zlatan Court 

Bygninger, konstruktioner og anlæg i Malmø
Etableret i 2007
ICC Commercial Crime Services

ICC Commercial Crime Services (CCS) er en anti-kriminel organisation/ afdeling, i den internationale organisation International Chamber of Commerce.

Organisationens formål er bekæmpelse af handelsmæssig kriminalitet, gennem tre bureauer samt et globalt netværk. 

Hjemhørende i Storbritannien.

Bureauer 
Bureauerne, som er tilknyttet organisationen:
 International Maritime Bureau (IMB) – bekæmpelse af maritime svindel.
 IMB Piracy Reporting Centre – rapporteringsenhed for pirateri.
 Financial Investigation Bureau (FIB) – bekæmpelse af finansiel svindel og hvidvaskning af økonomiske midler.
 Counterfeiting Intelligence Bureau (CIB) – bekæmpelse af import af kopivarer i handelsmæssig sammenhæng.

Netværk 
 FraudNet – globalt netværk bestående af advokatfirmaer.

Ekstern henvisning og kilde 
 CCS’s hjemmeside (engelsk)

Internationale organisationer
Cancan

Cancan er en parisisk varietédans, som var populær fra 1830'erne til 1900. Den fremføres i 2/4-takt af kvinder klædt i lange kjoler og skørter, der løftes med høje benspjæt, som symboliserer en afsparkning af herrernes hatte. Da underbenklæder ikke hørte til damernes påklædning, blev den populær på de parisiske klubber pga. dens uanstændighed .

Cancan danses i operetten Orfeus i Underverden af Jacques Offenbach, som var meget populær i Paris fra midten af 1800-tallet. Dansen spiller en vigtig rolle i filmen Moulin Rouge.

Danse
Lauterbrunnental

Lauterbrunnental er en dal i kantonen Bern i Schweiz. Dalen ligger syd for Interlaken og rummer de mindre byer Lauterbrunnen, Wengen, Mürren, Gimmelwald, Isenfluh og Stechelberg. Alle de små byer hører administrativt sammen og med Lauterbrunnen som hovedby.Ordet Lauterbrunnen har sin oprindelse i den klare (lauteren) kilde eller brønd (brunnen). Så tidligt som i det 13. århundrede blev dalen omtalt som Claro Fonte og i det 14. århundrede bliver ordet Lauterbrunnen for første gang brugt.

Geografi 
Gennem dalen løber floden Weissen Lütschine. De mange vandfald har givet dalen sit tilnavn, Dalen med de 72 vandfald. Fra Stechelberg (919 m.o.h.) til toppen af Jungfrau (4.158 m.o.h.) er der en højdeforskel på 3.239 meter på en horisontal distance på kun 4.630 meter. Den bageste del af dalen er et naturbeskyttelsesområde og er en del af det store område Jungfrau-Aletsch-Bietschhorn, som er optaget på UNESCOs Verdensarvsliste.

Den U-formede dal er skabt af gletsjere og rummer en mængde turistattraktioner: Foruden de allerede nævnte byer er det steder som Schilthorn, Piz Gloria, Staubbachfall, Trümmelbachfaldene, Jungfraujoch samt Kleine Scheidegg for foden af de kæmpestore bjergmassiver Eiger, Mönch og Jungfrau.

I dalens nordlige ende (ud mod Interlaken) er der en stor sidedal mod øst, der ender i det område, som kaldes Grindelwald. Der hvor denne sidedal støder op imod Lauterbrunnental ligger Zweilütschinen, som har fået sit navn efter de to flodarme af Lütschine, Weissen og Schwarzen Lütschine, der her løber sammen.

Billedgalleri

Eksterne henvisninger 

 Portal til dalens attraktioner 
 Officiel turistsite om dalen

Schweiz' geografi
Kanton Bern
Verdensarvsområder i Schweiz
Dale
Roja

Roja er en mindre havneby og centrum for Rojas novads i landskabet Kurland i det vestlige Letland med cirka 2500 indbyggere (2015). Byen ligger ved Rigabugten, hvor floden Roja udmunder – 37 kilometer fra byen Talsi og 126 kilometer fra Letlands hovedstad Riga.

Byen nævnes første gang i skriftlige kilder fra 1387, hvor Rigas biskop kundgjorde byen som en havn og handelscentrum. I det 16. århundrede var Roja én af tre havne, som bystyret i Riga havde givet tilladelse til at udskibe varer til udlandet. I det 20. århundredes anden halvdel var Roja Talsis distrikts næststørste by.

I 2009 var Roja Letlands syvendestørste havn efter godsmængde. I byen er der mellemskole, musik- og kunstskole, børnehave, kulturcentrum, bibliotek, havfiskerimuseum og sportcenter.

Kildehenvisninger 

Byer i Letland
Havnebyer
CCS

CCS kan henvise til

 CCS (band) (Collective Consciousness Society) - Et britisk blues-rock bandet ledet af Alexis Korner
 ICC Commercial Crime Services
 CCS.com, varemærke for skateboards, snowboard og streetwear
 CCS er IATA-lufthavnskode for Simón Bolívar International Airport i Caracas, Venezuela
 CCS Customer Complaint System
 Carbon capture and storage
Peter Fitzgerald

Peter Gosselin Fitzgerald (født 20. oktober 1960 i Elgin, Illinois) er en amerikansk republikansk politiker. Fitzgerald repræsenterede delstaten Illinois i USA's senat fra 1999 til 2005.

Fitzgerald aflagde i 1982 sin grundeksamen ved Dartmouth College, og var så Rotarystipendiat ved Aristotelesuniversitetet i Thessaloniki. Han aflagde juraeksamen i 1986 ved University of Michigan, og arbejdede derefter som forretningsadvokat. Fitzgerald sad ved delstatens senat fra 1992 til 1998.

Fitzgerald slog den siddende senator, Carol Moseley Braun, ved senatsvalget i 1998, med 50,35% af stemmerne, mod Moseley Brauns 47,44%. Han stillede op for omvalg efter en mandatperiode i senatet, og blev i 2005 efterfulgt af Barack Obama.

Eksterne henvisninger 
 Biographical Directory of the United States Congress 

Medlemmer af Senatet i USA
Advokater fra USA
Personer fra Illinois
Næsbyhoved Sø

Næsbyhoved Sø var en cirka 1,65 km² stor sø beliggende en kilometer nord for Odenses nuværende centrum. Søen var den næststørste på Fyn efter Arreskov Sø, og var indtil udtørringen i 1863 et populært udflugtsmål for Odense bys borgere, der herefter søgte til Fruens Bøge. En mindre del af søens østlige del indgår i den nuværende Odense Kanal og Odense Indre Havn, som var blevet udgravet i årene 1796 til 1804 (med senere udvidelser), mens det øvrige udtørrede areal overgik til bl.a. Åløkkegård. I søen var der fem øer: Store Thorslund (og Lille Thorslund), Store Brasenholm, Lille Brasenholm, Vieholmen og Gåseholmen.

På en halvø, der udgik fra søens nordlige bred, lå Næsbyhoved Slot, der blev ødelagt under grevens fejde i 1534. Lidt længere mod vest kunne man i fladbundede både sejle fra Odense Fjord ad Stavids Å og ind til slottet og tæt på Odense, hvorfor der ved skipperbyen Stige var nedsat pæle i vandet for at forhindre uønsket sejlads.

Den bevarede Stavids Å gennemløb søens nordvestlige hjørne. Efter et genopretningsprojekt afsluttet i 2011, er åen ført tilbage til sin oprindelige slyngning i området. Stavids Ådal ligger vest for hvor Næsbyhoved Sø lå.

Beliggenhed 
Søen lå i det nuværende Åløkkekvarters nordøstlige hjørne, beskrevet med nutidige afgrænsninger: Mod nord var søen afgrænset af Bogensevej, halvøen med Næsbyhoved Skov og en imaginær forlængelse af Slotsbakkevænget over Odense Kanal til Møllekajen. Mod øst var afgrænsningen omtrent Møllekajen og ned til begyndelsen af Østre Kaj, hvor der var en mindre halvø ud mod den lidt større halvø, dernæst løb søen langs den vestlige side af den nuværende Tolderlundsvej og ned til bunden af havnebassinerne. Mod syd var afgrænsningen bunden af havnebassinet hen til Åløkkeskovs østlige udkant, dernæst Åløkkeskov og Snapindskovs nordlige udkant, med en afstikker ned til Rugårdsvej. Mod vest var afgrænsningen omtrent Søhusstien op til Bogensevej.

Noter

Kilder/litteratur 
 
 

Søer i Odense Kommune
Syriens venner

Syriens venner er en planlagt koalition bestående af en kreds af lande der ønske at forbedre situationen i Syrien ved at lægge press på Syriens præsident Bashar al-Assads regering med ikke-voldelige midler.

Syriens venner er ikke en militær koalition, men tænkes at gennemfører et samarbejde om for eksempel handelsblokade.
Landene i koalitionen kan blive arabiske lande, Tyrkiet og lande fra den Europæiske Union.
Koalitionen skal ses på baggrund af oprøret i Syrien som en del af det såkaldte Arabiske Forår og den forgæves behandling i FNs sikkerhedsråd, hvor Kina og Rusland nedlagde veto.
I Danmark var der med Udenrigsminister Villy Søvndal i spidsen parlamentarisk bred opbakning til at indgå i koalitionen.
Kun Dansk Folkeparti ønskede ikke at deltage.

Henvisninger 

Venner
Protesterne i den arabiske verden 2010-2011
Ludvig af Valois, hertug af Orléans

Ludvig 1. af Orléans (fransk: Louis de Valois, duc d’Orléans) (født 13. marts 1372, død 23. november 1407) var hertug af Orléans, og han var medlem af den franske kongefamilie. Han var søn af kong Karl 5. af Frankrig. I 1404 blev han Frankrigs regent.

Familie 
Ludvig var gift med Valentina Visconti, der var datter af den første hertug af Milano. De fik fem sønner og tre døtre.

Deres mest kendte børn var 
 Karl 1., hertug af Orléans (1394 – 1465), der var poet, og som blev far til kong Ludvig 12. af Frankrig
 Johan af Orléans, greve af Valois-Angoulême (1399 – 1467), der blev farfar til kong Frans 1. af Frankrig.

Kilder 
Artiklen bygger helt eller delvist på Svensk Wikipedia.

Huset Capet
Kongelige fra Frankrig
Hertuger af Orléans
Clare Murray

Clare Murray (født 24. marts 1988) er en australsk håndboldspiller. Hun spiller på Australiens håndboldlandshold, og deltog under VM 2011 i Brasilien.

Kilder 

Håndboldspillere fra Australien
Allira Hudson-Gofers

Allira Hudson-Gofers (født 17. april 1982) er en australsk håndboldspiller. Hun spiller på Australiens håndboldlandshold, og deltog under VM 2011 i Brasilien. Hudson-Gofers spiller klubhåndbold for holdet til University of Sydney i New South Wales i Australien. Hun spiller i positionen pivot.

Hun blev udtaget til at repræsentere Australien under VM 2011 i Brasilien. Australien på en sidsteplads i turnering. Hudson-Gofers var den spiller på det australske holdt som fik mest spilletid, hvor hun scorede 14 mål.

Kilder 

Håndboldspillere fra Australien
Victoria Fletcher

Victoria Fletcher (født 12. april 1993) er en australsk håndboldspiller. Hun spiller på Australiens håndboldlandshold, og deltog under VM 2011 i Brasilien.

Fletcher spiller for den svenske håndboldklub Spårvägen Handboll i Stockholm. Hun spiller i positionen ving. Hun har tidligere spillet for Australiens ungdomslandshold under Ungdomssommer-OL 2010..

Hun blev udtaget til at repræsentere Australien under VM 2011 i Brasilien .

Kilder 

Håndboldspillere fra Australien
Navnsø

Navnsø er en lobeliesø i Gundersted Sogn, i Vesthimmerlands Kommune, ca. 9 nord for Aars i det nordvestlige Himmerland. Navnsø er op til 9,6 meter dyb, og har et areal på 22 hektar. Den har tidligere haft afløb til Vidkær Å, men det har siden 1994 spærret, da uddybninger i åen sænkede vandspejlet i søen.

Ved søen findes en alsidig flora med flere sjældne planter: Tvepibet lobelie, strandbo og sortgrøn brasenføde og pilledrager, der er den eneste vandbregne i Danmark. Andre sjældne arter, som kortsporet og storlæbet blærerod, søpryd og krybende ranunkel, vokser ved bredden. Der vokser også liden siv, blågrøn kogleaks og mangestænglet sumpstrå. Søen har også en afvekslende fauna af fugle, fisk, insekter og padder.

Søen og dens omgivelser udgør sammen med heden mod nordøst Natura 2000- område nr. 200 Navnsø med Hede. I 1976 blev godt 100 ha, søen, og 80 hektar omkring fredet og overtaget af staten.

Ved søen holdtes frem til 1876 Navnsømarkedet, der senere er flyttet til Ulstrup Kro syd for søen, ved landevejen Nibe-Hvalpsund.

Eksterne kilder og henvisninger 

 Om Natura 2000 planen 
 Danmarks Søer, Søerne i Nordjyllands og Viborg Amter, af Thorkild Høy m.fl. 

Natura 2000-planer
Søer i Vesthimmerlands Kommune
Jemima Harbort

Jemima Harbort (født 4. september 1987) er en australsk håndboldmålmand. Hun spiller på Australiens håndboldlandshold, og deltog under VM 2011 i Brasilien. Harbort spiller for den australske håndboldklub University of Queensland Handball Club. Hun spiller i positionen målmand.

Hun blev udtaget til at repræsentere Australien under VM 2011 i Brasilien .

Kilder 

Håndboldspillere fra Australien
Hans Øllgaard

Hans Øllgaard er navnet på flere personer:

 Hans Øllgaard (1773-1856) – dansk sognepræst
 Hans Øllgaard (højesteretsdommer) (1837-1895) – dansk højesteretsdommer
 Hans Øllgaard (biskop) (1888-1979) – dansk biskop og medlem af Danmarks Frihedsråd (Hans Balthasar Lind Øllgaard)
 Hans Øllgaard (maler) (1911-1969) – dansk maler